| 干支 |
| --- |
| 1甲子 | 2乙丑 | 3丙寅 | 4丁卯 | 5戊辰 | 6己巳 |
| 7庚午 | 8辛未 | 9壬申 | 10癸酉 | 11甲戌 | 12乙亥 |
| 13丙子 | 14丁丑 | 15戊寅 | 16己卯 | 17庚辰 | 18辛巳 |
| 19壬午 | 20癸未 | 21甲申 | 22乙酉 | 23丙戌 | 24丁亥 |
| 25戊子 | 26己丑 | 27庚寅 | 28辛卯 | 29壬辰 | 30癸巳 |
| 31甲午 | 32乙未 | 33丙申 | 34丁酉 | 35戊戌 | 36己亥 |
| 37庚子 | 38辛丑 | 39壬寅 | 40癸卯 | 41甲辰 | 42乙巳 |
| 43丙午 | 44丁未 | 45戊申 | 46己酉 | 47庚戌 | 48辛亥 |
| 49壬子 | 50癸丑 | 51甲寅 | 52乙卯 | 53丙辰 | 54丁巳 |
| 55戊午 | 56己未 | 57庚申 | 58辛酉 | 59壬戌 | 60癸亥 |

**干支**，原本出自紀日法，後來用來紀年紀月。今陣紀年反而為人熟知。而唔少唐人算命都有用到干支，八字四柱，年月日時，都有干支。

天干有十而地支十二，配合咁用，有六十對。蔡邕斷言，干即幹，支即枝。遠於殷商甲骨文，已睇到干支紀日。早年未有干支之稱，有十日同十二辰，可能到後漢先叫干支。

義
-

甲骨文之中，有甲骨刻有干支表，似為當時卜巫官吏推算所用。而干支表又有版本兩種，一種係三十，一種係六十。因而推斷，至初至初，用來記一月有三十日。後來就變成連綿不斷六十日周期，沿用至今。十干可能出自十日一旬，一月就有三旬。十二支之十二，可能出自觀天得來星辰方位，以此分辨季節，一年十二月之故。近代學者陳久金，推斷干支本來係紀月，十干配陽曆月，十二支配陰曆月，亦即各月之名。而十干配十月曆，漢時日漸失傳，有如西南夷曆，一年有十月，一月三十六日。十干之數，亦同時合五行陰陽，史記天官書，天分五宮，亦係古曆遺留。

十干同十二支，詁訓字義同季節有關，由潛地，到萌發，到生長，到成熟，到枯萎，又到潛地，循環不息。

干支配合
----

天干者，甲乙丙丁戊己庚辛壬癸。地支者，子丑寅卯辰巳午未申酉戌亥。順序咁，干支各取一，如甲子、乙丑、丙寅，如此類推，就去到壬申、癸酉。天干得十，而地支十二，干短支兩個，天干用盡，就由頭再配，甲戌、乙亥。十二地支用盡，又由頭再配，即丙子、丁丑如此類推，直到尾，壬戌、癸亥，就有六十。

六十干支有，甲子、乙丑、丙寅、丁卯、戊辰、己巳、庚午、辛未、壬申、癸酉、甲戌、乙亥、丙子、丁丑、戊寅、己卯、庚辰、辛巳、壬午、癸未、甲申、乙酉、丙戌、丁亥、戊子、己丑、庚寅、辛卯、壬辰、癸巳、甲午、乙未、丙申、丁酉、戊戌、己亥、庚子、辛丑、壬寅、癸卯、甲辰、乙巳、丙午、丁未、戊申、己酉、庚戌、辛亥、壬子、癸丑、甲寅、乙卯、丙辰、丁巳、戊午、己未、庚申、辛酉、壬戌、癸亥。

數學上來講，六十，咁啱係十同十二最小公倍數。咁意味，十干頭尾數六次，十二支五次，大家就會拍齊。

按，天干戊讀霧，庚讀更，變更之更，癸讀貴。地支寅讀仁，卯讀牡，已讀自，酉讀有，戌讀摔，亥讀害。

干支紀日
----

干支紀日話咁易。六十干支順序數，逐日數，唔使睇日月星辰氣候。如戊戌年十二月廿二係甲子日，廿三乙丑，廿四丙寅，去到月尾三十壬申。下年己亥年，正月初一癸酉，初二甲戌。下一次甲子日，就係十二月廿二嘅六十日後，約莫兩個月，即二月廿二。

干支紀日唔受改曆影響，千年不變。然而週期太短，單憑就難以確定邊日。之不過，由於佢完全穏定，至少上至春秋史書文物以來，確切從無間斷。史書干支紀日，配以人文天象，往往史學定紀利器。

甲骨文干支紀日。而戰國到漢，出土文物有曆日，寫低一年每月初一干支如何，甚至逐日寫出。

干支紀年
----

干支紀年，只不過六十年順序數。如一九八四年，正月新年起係甲子年，下一年乙丑，到二〇一八年戊戌，二〇一九年己亥，直到二〇四四年，過六十年，又返去甲子。近代史常用來紀事，如甲午戰爭、戊戌變法、庚子賠款、辛亥革命等。

干支紀月
----

干支紀月。一年十二月，所以自然配十二地支。正月寅月，二月卯月，三月辰月，四月巳月，五月午月，六月未月，七月申月，八月酉月，九月戌月，十月亥月，十一月子月，十二月丑月。有冬至嗰個月，必定為十一月子月。故此，地支自冬至數起，即子。而冬至為中氣，必定唔會閏月。

天干係後配上去，要睇嗰年天干，再定正月天干，順序數十二月。如正月為丙，順序數，二月丁、三月戊、四月己、五月庚、六月辛、七月壬、八月癸、九月甲、十月乙、十一月丙、十二月丁。

至於點睇定天干。年干甲己，正月干丙。年干乙庚，正月干戊。年干丙辛，正月干庚。年干丁壬，正月干壬。年干戊癸、正月干甲。如己亥年正月，己對丙，正月丙寅。順推二月丁卯，一直到十二月丁丑。

至於閏月，同前月相同。如丁酉年六月為丁未月，閏六月都叫丁未月，下月七月，順為戊申月。不過有啲算命法，上半月計六月丁未，下半用計七月戊申。

另外亦有種月，係以節氣為計，唔理月光朔望，一年分十二個月，立春起正月，驚蟄起二月。清明起三月，立夏起四月，芒種起五月，小暑起六月，立秋起七月，白露起八月，寒露起九月，立冬起十月，大雪起十一月，小寒起十二月。月干支同上面配法一樣，之不過立春為年首。有啲算命亦會用到。咁就係傳統曆法，陽曆部份。

干支紀時
----

干支紀時，一日十二時辰，自然配十二地支，日用好少要配天干。要配天干，配法同配月一樣，多數用於算命。

一日十二時辰，即兩個鐘。而一時辰又二分為初正，頭一個鐘叫初，尾一個鐘叫正。如午夜十一點到一點。十一點到十二點為子初，十二點到一點為子正。子丑寅卯辰巳午未申酉戌亥，各有初正，就咁順推。實際有分廿四份。以史而言，午夜子正為一日開始，子初係一日結尾。有啲算命流派以子初為始，可能有所誤解。

另漢起有百刻制，滴漏上一日畫夜分一百刻，子夜就初刻，咁就無干支可言。一百同廿四有啲難配合。元時配合兩者，一刻再分為六小刻，子正初刻，子正一刻，子正二刻，子正三刻，子正四刻，再過一小刻，就到丑初初刻。此制用到明時。清時西洋傳教士做欽天監，改制為九十六刻，就拍齊一刻十五分鐘，無四刻。

甲子曆元
----

干支配年月日時，起首在甲子。古代造曆，各家會推算上古特別之日，叫做曆元，以佢起首。甲子為一切之首，喺正冬至之日，子正之時，月要朔初一。又係甲子年，甲子月，甲子日。就揀依一日做開始。依個只係理論上有，實際上求唔到，搵個近傍。傳統又要一萬萬年之內搵到。到宋時計到盡晒，天文數字，曆元又無乜用，只會嘥心機，就放棄咗。

干支方位
----

二十四方表
十天干，十二地支，八卦，就配做二十四方位，每位十五度。由北順時針數，子癸丑艮寅甲、卯乙辰巽巳丙、午丁未坤申庚、酉辛戌乾亥壬。陰陽家稱之為二十四山。

子正北，午正南，故此南北綫為子午線。卯正東，酉正西，故此東西線為卯酉線。風水命理流年，配以洛書演化九宮，年九宮，月九宮，日九宮，常見於通書。

先係八個方位，傳統北望南。圖南上北下，左東右西。

|  |  |  |
| --- | --- | --- |
| 東南 | 南 | 西南 |
| 東 | 中 | 西 |
| 東北 | 北 | 西北 |

十天干按五行而言，東甲乙、南丙丁、中戊己、西庚辛、北壬癸。戊己土中央，唔做方位。

|  |  |  |
| --- | --- | --- |
|  | 丙丁 |  |
| 甲乙 | 戊己 | 庚辛 |
|  | 壬癸 |  |

  

八卦方位，坎為北，四十五度一跳

|  |  |  |
| --- | --- | --- |
| 巽 | 離 | 坤 |
| 震 |  | 兌 |
| 艮 | 坎 | 乾 |

  

十二地支，以子為北，順時針分十二份，即係三十度一跳。

|  |  |  |  |  |
| --- | --- | --- | --- | --- |
|  | 巳 | 午 | 未 |  |
| 辰 | 巽 | 離 | 坤 | 申 |
| 卯 | 震 |  | 兌 | 酉 |
| 寅 | 艮 | 坎 | 乾 | 戌 |
|  | 丑 | 子 | 亥 |  |

配埋天干，唔理中央戊己。夾角之間有八個方位未補，以天干填滿。

最後得出二十四方位，各佔十五度。

| 巽 | 巳 | 丙 | 午 | 丁 | 未 | 坤 |
| --- | --- | --- | --- | --- | --- | --- |
| 辰 |  | 巳 | 午 | 未 |  | 申 |
| 乙 | 辰 | 巽 | 離 | 坤 | 申 | 庚 |
| 卯 | 卯 | 震 |  | 兌 | 酉 | 酉 |
| 甲 | 寅 | 艮 | 坎 | 乾 | 戌 | 辛 |
| 寅 |  | 丑 | 子 | 亥 |  | 戌 |
| 艮 | 丑 | 癸 | 子 | 壬 | 亥 | 乾 |